paragraph_text: Nastalo je na vrlo kamenitom području jugozapadnih vapnenačkih obronaka jadranske dalmatinske obale između naselja Komarna i Raba uz samu Jadransku magistralu u neposrednoj blizini novog Pelješkog mosta, u sastavu općine Slivno u Dubrovačko-neretvanskoj županiji, nasuprot poluotoka Pelješca u vinogradarskoj podregiji Srednja i Južna Dalmacija. Početkom 2000-tih strojevi su ondje mljeli kamen na dubini od šezdesetak centimetara, kako bi se vinogradi uopće mogli zasaditi. Sortiment posađenih loza u vinogorju čini 92% autohtone dalmatinske sorte, od kojih su najzastupljenije plavac mali i pošip, potom tribidrag, maraština i babić, dok ostatak čine međunarodne sorte syrah, chardonnay, tempranillo, cabernet i viogner.